galaktički superskup (galaktičko superjato), nakupina od nekoliko desetaka galaktičkih skupova koji nisu uvijek međusobno gravitacijski povezani. Primjerice galaktički superskup u zviježđu Djevici, kojemu pripada mjesni skup galaktika, sadrži 47 000 galaktika, a promjer mu je 110 milijuna svjetlosnih godina, galaktički superskup u zviježđu Uri (SCI 48 i SCI 49) promjera je 550 milijuna svjetlosnih godina a sadrži oko 5000 galaktičkih skupova, 30 000 divovskih galaktika i 300 000 manjih galaktika, a najveći poznati galaktički superskup nalazi se u zviježđu Dlijetu (SCI 59), promjera je 910 milijuna svjetlosnih godina i sadrži 8300 galaktičkih skupova, oko 50 000 divovskih galaktika i 500 000 manjih galaktika. Galaktički superskupovi oblikuju svemirske strukture filamente.
Citiranje:
galaktički superskup. Hrvatska enciklopedija, mrežno izdanje. Leksikografski zavod Miroslav Krleža, 2021. Pristupljeno 7. 12. 2022. <http://www.enciklopedija.hr/Natuknica.aspx?ID=69000>.